C 152/136
SK
Úradný vestník Európskej únie
6.4.2022
3.2.
EHSV oceňuje úspechy smernice o energetickej efektívnosti.
Výbor si zároveň dobre uvedomuje nedostatky v spoločnom úsilí EÚ o zníženie spotreby energie.
3.3.
Pandémia COVID-19 oslabila kolektívne úsilie EÚ a určite bude mať ďalšie dôsledky, pokiaľ ide o splnenie vyšších cieľov.
Dosiahnutie indikatívnych národných príspevkov si vyžiada väčšie úsilie všetkých členských štátov.
EHSV odporúča, aby sa v prípade potreby nástroje zlučiteľné s vhodne regulovaným trhom, ako sú dane, spotrebné dane a obmedzené, ale obchodovateľné práva, ako napr.
ETS, kombinovali s regulačnými opatreniami.
3.4.
EHSV opakuje svoje pripomienky uvedené v stanovisku k európskemu klimatickému predpisu (3), že cieľom by malo byť dosiahnuť čo možno najvyššie zníženie emisií skleníkových plynov pri čo možno najnižších sociálno-ekono­ mických nákladoch.
Je potrebné dosiahnuť rovnováhu a plniť ciele EÚ pri minimálnych celkových nákladoch.
Nákladová efektívnosť opatrení na úsporu energie sa spravidla so zvyšujúcim sa objemom ušetrenej energie znižuje: počiatočné opatrenia sa uplatňujú ľahko, ale ďalšie opatrenia sú nákladnejšie a prinášajú menšie výsledky.
Týmto návrhom by sa mala dosiahnuť rovnováha a malo by sa zabezpečiť, aby sa vysoké náklady neprenášali na spotrebiteľov energie.
3.5.
EHSV podporuje stimuly a nástroje na vykonávanie smernice o energetickej efektívnosti s cieľom zmierniť sociálne dôsledky návrhu a pomôcť zraniteľným zákazníkom a domácnostiam mimoriadne zasiahnutým pandémiou COVID-19.
Výbor preto osobitne víta návrh vytvoriť Sociálno-klimatický fond, ktorý by mal poskytnúť dodatočné finančné prostriedky, aby sa zabránilo prehlbovaniu energetickej chudoby, a žiada, aby sa dodržiavala zásada „spravodlivej transformácie“ s cieľom zohľadniť rozdielne situácie v jednotlivých členských štátoch.
3.6.
EHSV vyzýva európske inštitúcie, aby zabezpečili synergie medzi iniciatívami v rámci balíka Fit for 55.
V prípade podstatných zmien balíka EHSV žiada inštitúcie EÚ, aby vypracovali posúdenie vplyvu.
3.7.
EHSV víta vedúcu úlohu stanovenú v smernici pre verejný sektor, ktorý by mal pracovať na znižovaní spotreby energie v službách a budovách.
EHSV rozumie výzve dosiahnuť pokrok vo všetkých príslušných odvetviach, predovšetkým v doprave, vo verejných budovách, v IKT, priestorovom plánovaní a v hospodárení s vodami a nakladaní s odpadom.
EHSV s potešením konštatuje, že článkom 6 smernice sa rozširuje rozsah záväzkov v oblasti obnovy na všetky verejné subjekty na všetkých úrovniach správy a všetky aspekty ich činností.
EHSV zdôrazňuje, že si to bude vyžadovať dostatočnú finančnú a technickú pomoc, ako aj vyškolených pracovníkov.
Z tohto dôvodu a v súlade so svojím stanoviskom o prepracovaní fiškálneho rámca EÚ (4) EHSV odporúča zaviesť tzv. zlaté pravidlo pre verejné investície na zabezpečenie produktivity a sociálnej a ekologickej základne pre dobré životné podmienky budúcich generácií.
EHSV nabáda miestne a regionálne samosprávy, aby spolupracovali s ústrednou štátnou správou a so všetkými časťami sektora stavebníctva s cieľom dosiahnuť synergie a odstrániť zbytočné prekážky plnenia cieľov obnovy.
3.8.
EHSV súhlasí s opatreniami, ktoré má prijať verejný sektor s cieľom podporiť sektor stavebníctva, konkrétne MSP, a vývoj a zavádzanie nových technológií v rámci iniciatívy „vlna obnovy“.
Kritériá, ako je nákladová efektívnosť a hospodárska uskutočniteľnosť, ako aj kvalitatívne a sociálne kritériá by sa mali uplatňovať vo verejnom obstarávaní a naďalej zohrávať úlohu v iných oblastiach s cieľom zabezpečiť rovnaké podmienky.
3.9.
EHSV víta záväzný charakter nového cieľa EÚ a odporúča preto, aby indikatívne národné ciele zohľadňovali rozdielne východiskové pozície členských štátov, ich špecifickú vnútroštátnu situáciu a potenciál na znižovanie emisií, a to aj pokiaľ ide o ostrovné členské štáty a ostrovy, ako aj vynaložené úsilie v súlade so závermi Rady z decembra 2020 (5).
3.10.
EHSV zdôrazňuje úzke prepojenie medzi úsilím o dosiahnutie energetickej efektívnosti a účelom a cieľmi nástroja NextGenerationEU, najmä Mechanizmu na podporu obnovy a odolnosti.
EHSV požaduje, aby sa značný podiel z 37 % prostriedkov Mechanizmu na podporu obnovy a odolnosti, ktoré sú vyčlenené na zelené projekty, pridelil na projekty v oblasti energetickej efektívnosti v súlade so skutočným dopytom a potrebou v jednotlivých členských štátoch.
(3) (4) (5)
Ú. v.
EÚ C 364, 28.10.2020, s. 143.
Stanovisko Európskeho hospodárskeho a sociálneho výboru na tému Prepracovanie fiškálneho rámca EÚ pre udržateľnú obnovu a spravodlivú transformáciu, prijaté 20. októbra 2021 (Ú. v.
EÚ C 105, 4.3.2022, s. 11).
https://data.consilium.europa.eu/doc/document/ST-22-2020-INIT/sk/pdf.